(návrh)

Zákon

z ........... 2022,

ktorým sa dopĺňa zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení zákona č. 431/2021 Z. z.

Národná rada Slovenskej republiky sa uzniesla na tomto zákone:

Čl. I

Zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení zákona č. 431/2021 Z. z. sa dopĺňa takto:

1. V § 4 ods. 3 písm. g) sa za slová „podľa § 15“ vkladajú slová „a § 15a“.

2. Za § 15 sa vkladá § 15a, ktorý vrátane nadpisu znie:

„§ 15a

Osobitné ustanovenia o výzve

Výzva na projektový zámer

1. Vykonávateľ môže vyhlásiť aj výzvu na projektový zámer, ktorým je súhrn informácií požadovaných vo výzve na predkladanie projektových zámerov, ktorý žiadateľ navrhuje na realizáciu v prípade schválenia žiadosti.
2. Výzva na projektový zámer obsahuje podmienky potrebné na posúdenie zámeru a podmienky, ktorých splnenie musí žiadateľ preukázať. Po zhodnotení výzvy na projektový zámer vykonávateľ vypracuje hodnotiacu správu, ktorá obsahuje informáciu o tom, či projektový zámer spĺňa alebo nespĺňa podmienky. Vykonávateľ je oprávnený určiť hodnotiacu správu ako ďalšiu podmienku poskytnutia mechanizmu vo výzve podľa § 15. Na výzvu na projektový zámer sa použije § 15 rovnako.

Čl. II

Tento zákon nadobúda účinnosť 1. mája 2022